
R A P O R T

asupra propunerii legislative pentru modificarea Ordonanţei de Urgenţă a Guvernului nr.148/2005 privind susţinerea familiei în vederea creşterii copilului

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea Ordonanţei de Urgenţă a Guvernului nr.148/2005 privind susţinerea familiei în vederea creşterii copilului, trimisă cu adresa nr.Pl.x 807 din 1 noiembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.674/09.05.2006 - favorabil)

· Consiliului Economic şi Social (nr.1150/15.05.2006 - negativ)

· Comisiei juridice, de disciplină şi imunităţi (nr.31/1278/13.11.2006 - negativ)

· Comisiei pentru sănătate şi familie (nr.28/589/15.11.2006 - favorabil),
precum şi punctul de vedere al Guvernului (nr.1788/07.06.2006 - negativ).

Propunerea legislativă are ca obiect de reglementare modificarea Ordonanţei de urgenţă a Guvernului nr.148/2005 privind susţinerea familiei în vederea creşterii copilului, în sensul majorării concediului pentru creşterea copilului până la împlinirea vârstei de 3 ani a copilului, iar în cazul copilului cu handicap, până la împlinirea vârstei de 5 ani. De asemenea, se propune menţinerea indemnizaţiei pentru creşterea copilului la nivelul sumei de 800 lei şi în anul 2007, faţă de 600 lei cât este prevăzut în O.U.G. nr.148/2005.
Comisia propune Plenului Camerei Deputaţilor respingerea iniţiativei legislative din următoarele considerente:

a) majorarea perioadelor de acordare a indemnizaţiei, precum şi a cuantumului indemnizaţiei şi a stimulentului acordate pentru creşterea copilului nu pot fi susţinute din punct de vedere financiar în contextul în care au fost extinse deja categoriile de beneficiari pentru care se acordă aceste drepturi, iar efortul financiar estimat pentru acordarea indemnizaţiei şi a stimulentului în 2006 este de 1550 milioane lei.
b) pentru părinţi, o perioadă mai mare de doi ani de absenţă din activitatea profesională poate conduce la deprofesionalizare şi pierderea abilităţilor necesare la locul de muncă.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri au participat ca invitaţi, în conformitate cu prevederile art.55 din Regulamentul Camerei Deputaţilor, republicat:

· d-l Mihai Şeitan – Preşedintele Casei Naţionale de Pensii şi Alte Drepturi de Asigurări Sociale 

· d-na Georgeta Bratu – director, Ministerul Muncii, Solidarităţii Sociale şi Familiei 

· d-l Ion Dumitreasa – consilier, Ministerul Muncii, Solidarităţii Sociale şi Familiei.

4. La lucrările comisiei au fost prezenţi 15 deputaţi, din totalul de 19 membri ai comisiei.

Raportul comisiei a fost adoptat cu 14 voturi pentru şi o abţinere.

5. Propunerea legislativă a fost respinsă de Senat în şedinţa din 26.10.2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 29 noiembrie 2006, Comisia propune respingerea iniţiativei legislative.

